Nobilibus viris et in Christo carissimis domino T., Dei gratia regi Navarræ illustri et comiti Campaniæ, dominis Nivernensis et Forensis, Montis-Fortis comitibus, et dominis R. de Courtenay et Drogoni de Marloto, E. miseratione divina Nicosiensis domini, patriarchæ Jerosolymitani vicarius, et H., Dei gratia Nazarensis archiepiscopi, et R. Arconitidis et R. Liddensis episcopi et H. abbas Templi et G. Hospitalis Sancti-Johannis Jerosolymitani, pauperum Christi custos, et Arnaudus militiæ Templi magistri, comes Gualterus de Brena, Odo de Monte-Beliardi, conestabulus regis Jerosolymitani, B. Dominus Sydoniensis, et J. dominus Cesariæ, salutem et paratam ad obsequia voluntatem. Placuit sublimitati vestræ super quatuor consilium a nostra quærere pravitate: videlicet quando ad succursum Terræ-Sanctæ iter arripere deberetis, et ad quem portum, vel ad quos possetis convenientius congregari, et de cibariis taliter provideretur, et eorumdem inveniri posset copia cum veniret exercitus Jesu-Christi. Super quibus, de communi consilio non tantum nostrorum qui præsenti cartulæ sigilla apposuimus, sed etiam illorum qui de natura negotii habent notitiam pleniorem, taliter duximus respondere. Ad primum dicimus quod occasione treugarum non oportet vestrum passagium prolongare, cum Saraceni treugam non teneant Christianis: imo plures interfecti et capti peregrini sunt in hac treuga, quam fuerint ex quo perdita extitit Terra-Sancta; et cum domino papæ et vobis placuerit, poteritis arripere iter vestrum cum cujus benedictione et gratia vos accingetis ad servitium J. Christi. Ad secundum, ad quos portus venire debetis, videtur nobis quod omnes de regno Franciæ. commodius ad portum Marsiliæ vel Januæ poteritis accedere, vel intrare. Ad tertium, dicimus tali modo quod omnes debeatis in Cyprum apud Minocium applicare, et ibi, habito diligenti tractu vobiscum cum prælatis, magistris et baronibus Terræ-Sanctæ, poteris ubi magis vobis placuerit navigare in Syriam, vel Damiatam, vel apud Alexandriam, si magis videritis recentibus et aliis recreari totus exercitus christianus. Æqualiter, enim, distat Accon a Nimocio sicut Nimocium ab Alexandria vel Damieta. Ad quartum dicimus, quod fiet generale ab omnibus qui in terra dominantur interdictum, quod extra terram nulla cibaria extrahantur. Ita visum est nobis, et ita dominus dirigat gressus vestros et velit vestrum et nostrum desiderium adimpleri, et per vos liberetur de Saracenorum manibus Terra-Sancta quam Patris Unigenitus præsentia sua et effusione sui sanguinis voluit consecrare. Datum, Accon, pridie nonas octobri.